促刺詞
作者：徐集孫
朝代：宋

paragraphs: 促刺復促刺，勸織聲轉劇。
小婦跣雨採桑歸，大姑煮雪抽絲繹。
辛勤欲織禦寒衣，朝暮惟恐不盈尺。
織成門外迫催租，不了輸租仍賣綌。
婦姑對泣兒號寒，更無可補兒衣隙。
帛暖本擬代綌寒，賣綌寒來愈無策。
促刺兮，促刺兮，勸人織兮織何益。
貯之金屋是何人，重重綾錦飾珠璧。